10. การควบคุมภายใน

ระบบการควบคุมภายในของบริษัทฯ ในรอบปี 2550 สามารถสรุปได้ดังนี้

1.  สภาพแวดล้อมของการควบคุม

  บริษัทฯ
  มีสภาพแวดล้อมและการจัดโครงสร้างองค์กรแบบตรวจสอบและถ่วงดุลอำนาจมีเป้าหมายการดำเนินธุรกิจที่ผ่านการพิจารณาโดยคณะกรรมการบริษัทฯ
  และบริษัทฯ
  อยู่ในระหว่างการดำเนินการจัดทำการวัดผลแห่งความสำเร็จของเป้าหมายให้มีความเป็นรูปธรรมมากขึ้น
  เพื่อใช้เป็นแนวทางในการปฏิบัติงานของพนักงาน
  การให้สิ่งจูงใจพร้อมผลตอบแทนแก่พนักงานให้เป็นไปอย่างสมเหตุสมผล
  ซึ่งคาดว่าจะแล้วเสร็จในปี 2551

2.  การประเมินความเสี่ยง

  คณะกรรมการบริษัทฯ มีแผนงานที่จะจัดตั้งคณะกรรมการบริหารความเสี่ยงทั้งองค์การขี้นในปี
  2551 ซึ่งคณะกรรมการดังกล่าวจะมีหน้าที่ในการกำหนดนโยบาย
  ยุทธศาสตร์และเป้าหมายการบริหารความเสี่ยงของทั้งองค์กร

3.  กิจกรรมการควบคุม

  บริษัทฯ
  มีกิจกรรมการควบคุมที่ใช้อยู่ในปัจจุบันประกอบด้วยการแบ่งแยกหน้าที่ความรับผิดชอบเพื่อตรวจสอบซึ่งกันและกัน
  การกำหนดวงเงินอำนาจอนุมัติในแต่ละระดับไว้เป็นลายลักษณ์อักษร
  มีการติดตามดูแลการดำเนินงานของบริษัทย่อย และบริษัทฯ
  อยู่ในระหว่างการนำระบบคอมพิวเตอร์มาใช้ในการปฏิบัติงาน
  การบันทึกและจัดทำรายงานทางบัญชี และการควบคุมต่างๆ
  เพื่อส่งเสริมให้เกิดการควบคุมภายในที่ดีขึ้น เช่นการสั่งซื้อ การจ่ายเงิน เป็นต้น
  ซึ่งคาดว่าระบบคอมพิวเตอร์ดังกล่าว จะแล้วเสร็จสมบูรณ์ในปี 2551 บริษัทฯ
  มีมาตรการที่รัดกุมและเหมาะสม ตลอดจนการเพิ่มความระมัดระวัง
  ในการเข้าทำรายการทางธุรกิจกับผู้มีส่วนได้ส่วนเสียในกิจการของบริษัทฯ
  เช่นผู้ที่มีส่วนได้ส่วนเสียไม่มีสิทธิ
  ในการเข้าร่วมหรือออกเสียงในมติที่ตนเองอาจอยู่ในข่ายของผลประโยชน์ขัดแย้ง
  รวมทั้งมีการเปิดเผยข้อมูลการทำธุรกรรมดังกล่าวตามระเบียบของสำนักงานคณะการการกำกับหลักทรัพย์และ
  ตลาดหลักทรัพย์แห่งประเทศไทย
  และเปิดเผยข้อมูลเกี่ยวกับบุคคลหรือกิจการที่เกี่ยวข้องกันตามมาตรฐานการบัญชีบริษัทฯ
  โดยฝ่ายควบคุมและตรวจสอบของบริษัทฯ
  ได้จัดให้มีการวางแผนงานตรวจสอบประจำปีซึ่งได้รับการพิจารณาและอนุมัติโดยคณะกรรมการตรวจสอบและคณะกรรมการบริษัทฯ
  มีการจัดทำรายงานผลการตรวจสอบเพื่อแจ้งให้ทราบถึงข้อบกพร่องหรือสิ่งที่ควรมีการปรับปรุงเกี่ยวกับการควบคุมของบริษัทฯ
  ให้แก่ฝ่ายจัดการซึ่งรายงานดังกล่าวได้มีการเปิดเผยต่อผู้สอบบัญชีของบริษัทฯ ด้วย

การกำกับดูแลกิจการ 

คณะกรรมการบริษัทฯ
ได้เห็นความสำคัญกับการกำกับดูแลกิจการภายใต้หลักธรรมาภิบาลที่ดีและได้กำหนดแผนงานการพัฒนาปรับปรุงบริษัทฯเพื่อมุ่งสู่การปฏิบัติตามแนวทางดังกล่าวโดยได้เริ่มดำเนินการเป็นขั้นตอนตั้งแต่ปี
2550 เป็นต้นไป โดยยึดถือหลักปฏิบัติและรายงาน การกำกับดูแลกิจการตามหลัก Corporate
Governance ใหม่ที่เผยแพร่โดยตลาดหลักทรัพย์แห่งประเทศไทย ซึ่งเริ่มมีผลบังคับในงวดปีรายงาน
2551 เป็นต้นไป

ในเรื่องความเพียงพอในการเปิดเผยข้อมูล
คณะกรรมการบริษัทฯและคณะกรรมการตรวจสอบของบริษัทฯ
ได้ให้นโยบายในการดำเนินธุรกิจและการเปิดเผยข้อมูลของฝ่ายจัดการโดยยึดหลักที่ว่า
ฝ่ายจัดการต้องทำหน้าที่ในการเปิดเผยข้อมูลที่ถูกต้องครบถ้วนเพียงพอ และทันต่อเวลา
เพื่อไม่ก่อให้เกิดความได้เปรียบเสียเปรียบและก่อให้เกิดผลเสียหายต่อผู้ใช้ข้อมูล
โดยข้อมูลที่เปิดเผยจะต้องตั้งอยู่บนหลักการของความถูกต้องครบถ้วนสมบูรณ์ของเอกสารหลักฐานหรือ
ข้อคิดเห็นของผู้เชี่ยวชาญที่ได้ผ่านการพิจารณาทบทวนจากฝ่ายจัดการของบริษัทฯ เป็นอย่างดี
กล่าวคือในปี 2550 บริษัทฯ ได้เปิดเผยข้อมูลความล่าช้าของโครงการต่างๆของบริษัทฯ
ผลกระทบที่ทำให้ต้นทุนการก่อสร้างเพิ่มขี้น ความสมเหตุสมผลในการหยุดรับรู้รายได้ หรือกลับรายได้

บริษัทฯได้ตระหนักถึงสิทธิของผู้ถือหุ้นก่อนการเข้าร่วมประชุมตามหลักเกณฑ์ที่กำหนดทุกครั้งโดยบริษัทฯ
ได้มอบให้บริษัทฯ ศูนย์รับฝากหลักทรัพย์ (ประเทศไทย) จำกัด ซึ่งเป็นนายทะเบียนหุ้นของบริษัทฯ
เป็นผู้จัดส่งหนังสือเชิญประชุมให้แก่ผู้ถือหุ้นล่วงหน้าก่อนวันประชุม 10 วัน
เป็นอย่างน้อยในระหว่างการประชุมบริษัทฯ
ได้เปิดโอกาสให้ผู้ถือหุ้นหรือตัวแทนที่เข้าร่วมประชุมได้มีโอกาสซักถามเสนอแนะข้อคิดเห็นและแนวทางที่เป็นประโยชน์เพื่อให้คณะกรรมการบริษัทฯ
หรือฝ่ายจัดการได้ตอบข้อซักถามดังกล่าวจนเป็นที่พอใจ ในระหว่างปี 2550 บริษัทฯ
ไม่มีการเปลี่ยนแปลงข้อมูลสำคัญหรือวาระการประชุมตามข้อมูลและหนังสือเชิญประชุมที่ได้แจ้งแก่ผู้ถือหุ้นล่วงหน้าแต่อย่างใด

บริษัทฯ ได้เตรียมและแนบหนังสือมอบฉันทะไปพร้อมกับจดหมายเชิญประชุมให้แก่ผู้ถือหุ้นทุกท่าน
ในกรณีที่ท่านผู้ถือหุ้นติดภาระกิจสำคัญและไม่อาจเข้าร่วมประชุมตามวันและเวลาที่กำหนดแจ้งไว้ได้
ในการประชุมสามัญและประชุมวิสามัญผู้ถือหุ้นที่ผ่านมาในปี 2550 บริษัทฯ
ไม่เคยได้รับแจ้งจากผู้ถือหุ้นส่วนน้อยเกี่ยวกับการเสนอเรื่องเพื่อบรรจุเป็นวาระการประชุมหรือเสนอชื่อผู้ทรงคุณวุฒิเพื่อเข้ารับการคัดเลือกเป็นกรรมการบริษัทฯ
เพื่อทดแทนตำแหน่งที่ว่างลง คณะกรรมการบริษัทฯ
ได้ตระหนักถึงความสำคัญของการป้องกันข้อมูลภายในของบริษัทฯ ไปใช้
เพื่อประโยชน์ส่วนตนเป็นอย่างยิ่ง
จึงมีนโยบายให้มีการเก็บรักษาข้อมูลซึ่งยังมิได้เปิดเผยต่อประชาชนไว้เป็นความลับ
โดยกำหนดให้รับรู้เฉพาะผู้มีส่วนเกี่ยวข้องเท่านั้น ทั้งนี้ บริษัทฯ
ได้แจ้งให้กรรมการและผู้บริหารทุกคนลงนามรับทราบถึงภาระหน้าที่ในการรายงานการถือหลักทรัพย์ในบริษัทของตน
รวมถึงคู่สมรสและบุตรที่ยังไม่บรรลุนิติภาวะ
ตลอดจนรายงานการเปลี่ยนแปลงการถือหลักทรัพย์ต่อสำนักงาน ก.ล.ต. และตลาดหลักทรัพย์
ตามมาตรา 59 และบทลงโทษตามมาตรา 275 แห่งพระราชบัญญัติหลักทรัพย์และตลาดหลักทรัพย์
พ.ศ. 2535 แล้ว อีกทั้งบริษัทฯ ได้ห้ามมิให้กรรมการและผู้บริหาร
รวมถึงคู่สมรสและบุตรที่ยังไม่บรรลุนิติภาวะ ของบุคคลดังกล่าว ทำการซื้อ ขาย โอน
หรือรับโอนหลักทรัพย์ของบริษัทฯ โดยใช้ข้อมูลภายในซึ่งยังมิได้เปิดเผยต่อ สาธารณชน
สำหรับกรณีที่มีกรรมการ ผู้บริหารรวมถึงคู่สมรสและบุตรที่ยังไม่บรรลุนิติภาวะทำการซื้อ ขาย โอน
หรือรับโอนหลักทรัพย์ของบริษัทฯ ที่ไม่เข้าข่ายกรณีข้างต้นให้รายงานต่อสำนักงาน ก.ล.ต.
และตลาดหลักทรัพย์ทุกครั้งที่ทำการซื้อ ขาย โอน หรือรับโอนหลักทรัพย์ดังกล่าวภายใน 3
วันนับแต่วันที่เกิดรายการขึ้น
พร้อมทั้งส่งสำเนารายงานนี้ให้กับคณะกรรมการบริหารของบริษัทเพื่อเก็บเป็นหลักฐานทุกครั้ง
ทั้งนี้สำหรับพนักงานบริษัทฯ บริษัทฯ กำหนดไว้ในคู่มือพนักงานของ บริษัทฯ
ห้ามมิให้พนักงานคนใดได้นำข้อมูลภายในของบริษัทฯ ไม่ว่าจะเป็นเรื่องใดๆ
ไปใช้เพื่อเป็นประโยชน์ส่วนตน บริษัทฯ ถือว่าบุคคลดังกล่าวมีความผิดทางวินัยอย่างร้ายแรง
และจะถูกลงโทษตามข้อบังคับพนักงานของบริษัทฯ
โดยมีโทษสูงสุดถึงขั้นการเลิกจ้างโดยไม่จ่ายเงินค่าชดเชย
และหากการกระทำดังกล่าวก่อให้เกิดความเสียหายแก่บริษัทฯ บริษัทฯ
จะพิจารณาดำเนินการทางกฎหมายตามความเหมาะสมต่อไป

คณะกรรมการบริษัทฯ ได้กำหนดนโยบายในการดำเนินธุรกิจที่สำคัญให้แก่ฝ่ายจัดการกล่าวคือ
การดำเนินธุรกิจและการจัดการต้องเป็นไปอย่างถูกต้องตามข้อบังคับของกฎหมาย
หรือกฎระเบียบต่างๆ ในปี 2550 ที่ผ่านมา บริษัทฯสามารถแก้ไขปัญหาข้อพิพาทต่างๆ
ที่เกิดขี้นระหว่างบริษัทฯ กับ กล่มผู้ถือหุ้นรายใหญ่เดิม คู่ค้า ลูกค้า เจ้าหนี้และ คู่แข่ง
โดยยึดหลักความถูกต้องตามหลักการบริหารที่ดีในการดำเนินธุรกิจ
และหลักของสิทธิความเท่าเทียมและผลประโยชน์ที่เป็นธรรมเป็นหลัก

ในระหว่างปี 2550 บริษัทได้มีการปรับเปลี่ยนคณะกรรมการบริษัทฯ
สืบเนื่องจากการเปลี่ยนแปลงโครงสร้างผู้ถือหุ้นรายใหญ่โดยเน้นหลักการเป็นอิสระจากฝ่ายจัดการของกรรมการบริษัทฯ
พิจารณาเสนอแนะบรรจุผู้มีประสบการณ์และทรงคุณวุฒิที่เป็นประโยชน์ต่อการดำเนินธุรกิจของบริษัทฯ
เข้าเป็นกรรมการและกรรมการอิสระ
ตามหลักเกณฑ์ในการสรรหาและพิจารณดังที่ได้กล่าวมาแล้วในหมวดก่อน